ΚΑΝΟΝΙΣΜΟΣ (ΕΚ) αριθ. 268/94 ΤΗΣ ΕΠΙΤΡΟΠΗΣ της 4ης Φεβρουαρίου 1994 για τροποποίηση του κανονισμού (ΕΟΚ) αριθ. 3477/92 περί λεπτομερών κανόνων εφαρμογής του καθεστώτος των ποσοστώσεων στον τομέα του ακατέργαστου καπνού για τη συγκομιδή των ετών 1993 και 1994

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα του ακατέργαστου καπνού (1), και ιδίως το άρθρο 11,

Εκτιμώντας:

ότι πρέπει να καθοριστούν οι προθεσμίες για την κατανομή των ποσοστώσεων και των πιστοποιητικών καλλιέργειας για τη συγκομιδή 1994 λαμβάνοντας υπόψη την πείρα που έχει αποκτηθεί κατά τις εργασίες που αφορούν την προηγούμενη συγκομιδή-

ότι οι ποσότητες κατωφλίου που εφαρμόζονται στη συγκομιδή 1994 είναι ανώτερες από εκείνες που έχουν καθοριστεί για τη συγκομιδή 1993 για ορισμένες ομάδες ποικιλιών, αλλά κατώτερες για άλλες- ότι πρέπει να κατανεμηθούν οι συμπληρωματικές ποσότητες μεταξύ των ενδιαφερομένων σύμφωνα με αντικειμενικά κριτήρια και λαμβάνοντας υπόψη ορισμένες προτεραιότητες που πρόκειται να καθοριστούν από τα κράτη μέλη συναρτήσει της καταστάσεώς τους-

ότι οι προαιρετικές ανταλλαγές των ποσοστώσεων ή των πιστοποιητικών καλλιέργειας μεταξύ των ενδιαφερομένων παραγωγών μπορούν να διευκολύνουν την ορθολογική κατανομή της παραγωγής- ότι, ως εκ τούτου, είναι σκόπιμο να τροποποιηθεί κατά την έννοια αυτή ο κανονισμός (ΕΟΚ) αριθ. 3477/92 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 1668/93 (3)-

ότι οι διατάξεις του παρόντος κανονισμού εφαρμόζονται για τη διαχείριση των ποσοστώσεων και των πιστοποιητικών καλλιέργειας της συγκομιδής 1994 και, συνεπώς, πρέπει να τεθούν σε ισχύ το ταχύτερο δυνατόν-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3477/92 τροποποιείται ως εξής:

1. Στο άρθρο 3 παράγραφος 1, η ημερομηνία "15 Δεκεμβρίου 1993" αντικαθίσταται από την ημερομηνία "22 Φεβρουαρίου 1994"

2. Το άρθρο 9 παράγραφος 5 αντικαθίσταται από το ακόλουθο κείμενο:

"5. Εφόσον, για τη συγκομιδή 1994 και για κράτος μέλος, το κατώφλιο εγγύησης που καθορίζεται για μία ομάδα ποικιλιών σύμφωνα με το άρθρο 9 παράγραφος 2 του κανονισμού (ΕΟΚ) αριθ. 2075/92, είναι ανώτερο από το κατώφλιο εγγύησης που εφαρμόζεται για τη συγκομιδή 1993, η ποσότητα που υπερβαίνει το τελευταίο αυτό κατώφλιο εγγύησης κατανέμεται σύμφωνα με αντικειμενικά κριτήρια που θεσπίζονται από το εν λόγω κράτος μέλος.

Κατά περίπτωση, οι διαθέσιμες βάσει του πρώτου εδαφίου ποσότητες μειώνονται κατά τις ποσότητες που διατίθενται για την εφαρμογή της παραγράφου 4.

Τα κράτη μέλη μπορούν ιδίως να προβλέπουν ότι οι συμπληρωματικές ποσότητες κατανέμονται κατά προτεραιότητα στους παραγωγούς οι οποίοι:

α) υφίστανται μείωση των ποσοτήτων που καλύπτονται από τα πιστοποιητικά καλλιέργειας ή από τις βεβαιώσεις ποσοστώσεως αυτών σχέση με την προηγούμενη συγκομιδή, όσον αφορά άλλη ομάδα ποικιλιών-

β) μπορούν να προβούν στην, σε σημαντικό βαθμό, ορθολογική κατανομή της παραγωγής τους καπνού για την εν λόγω ομάδα ποικιλιών, σαν αποτέλεσμα της συμπληρωματικής ποσότητας-

γ) έχουν αρχίσει την παραγωγή της εν λόγω ομάδας ποικιλιών το 1990 ή το 1991.

Τα κράτη μέλη που συνιστούν εθνικό απόθεμα πιστοποιητικών καλλιέργειας ή των βεβαιώσεων ποσοστώσεως, σύμφωνα με το άρθρο 16α, μπορούν επίσης να διαθέσουν τις συμπληρωματικές ποσότητες στο εν λόγω απόθεμα."

3. Στο άρθρο 11 παράγραφος 3, οι όροι "για τη συγκομιδή 1993" διαγράφονται.

4. Παρεμβάλλεται το ακόλουθο νέο άρθρο 16α:

"Άρθρο 16α

1. Μετά από άδεια του ενδιαφερόμενου κράτους μέλους, οι παραγωγοί μπορούν να προβούν μεταξύ τους σε ανταλλαγή των δικαιωμάτων τους επί του πιστοποιητικού καλλιέργειας ή επί της βεβαιώσεων ποσοστώσεως για μία ομάδα ποικιλιών έναντι εκείνων για μια άλλη ομάδα ποικιλιών. Το κράτος μέλος μπορεί να προβλέπει τη σύσταση εθνικού αποθέματος πιστοποιητικών καλλιέργειας ή βεβαιώσεων ποσοστώσεως που προορίζονται από τους δικαιούχους για ανταλλαγή μεταξύ ομάδων ποικιλιών.

2. Η μεταβίβαση των δικαιώματος επί πιστοποιητικού καλλιέργειας ή επί βεβαιώσεως ποσοστώσεως, σύμφωνα με τις διατάξεις της παραγράφου 1, ισοδυναμεί με οριστική μεταβίβαση μεταξύ των εν λόγω παραγωγών, των ποσοτήτων αναφοράς που έχουν χρησιμοποιηθεί για την κατάρτιση του πιστοποιητικού καλλιέργειας ή της βεβαιώσεως ποσοστώσεως."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 70.

(2) ΕΕ αριθ. L 351 της 2. 12. 1992, σ. 11.

(3) ΕΕ αριθ. L 158 της 30. 6. 1993, σ. 27.